Sammenstøt mellom politi og flyktninger flere steder i Europa
Tusenvis av flyktninger på den greske siden nektes å komme inn i Makedonia, og mandag nådde frustrasjonen nye høyder. Flere hundre mennesker brøt seg gjennom sperringene, mens de ropte «åpne grensene». Det melder Sky News. BBC skriver at det er uklart om flyktningene klarte å ta seg over på andre siden av grensen. Makedonsk politi svarte med tåregass, ifølge vitner på stedet. Sky News melder at politiet også brukte sjokkgranater mandag. Bakgrunnen for den desperate situasjonen er oppsamlingen av mennesker i Idomeni i Hellas.Situasjonen i området har lenge vært kritisk, men oppsamlingen av mennesker i området vokste for alvor i forrige uke da Makedonia begynte å nekte afghanere adgang og skjerpet kontrollen av syrere og irakere. Det melder NTB. Ifølge NBC var det bare så vidt at mandagens opptøyer ikke gikk galt for flere kvinner og barn, som nesten ble trampet i hjel i kaoset som oppstod. Lørdag meldte VG at det er 7.000 mennesker i leiren, og at tallet øker per time. Etter hendelsen måtte rundt 30 personer ha legehjelp, ifølge NTB. Hellas' migrasjonsminister har anslått at antall flyktninger og migranter som vil være strandet på gresk jord og som ikke kommer seg videre nordover i Europa vil nærme seg 70.000 mennesker i løpet av neste måned. EU leter nå etter løsninger som kan fungere for alle medlemslandene, men splittelser på kryss og tvers gjør det svært krevende å bli enige. Tidligere vedtak, som for eksempel byrdefordelingen eller relokaliseringsprogrammet, er ikke fulgt opp. Bakgrunn: Syv flyktning-floker EU må løse – Alle skylder på alle, men ingen gjør noe. Resultatet ser du her. Det er ikke bra for noen, sukker Dhafer Tariz (27) fra Mosul i Irak da VG snakket med han for et par dager siden.Makedonske grensevakter krever pass eller andre identitetspapirer for å slippe folk over grensa, noe ikke alle flyktningene har. Toppet med piggtråd og voktet av soldater bevæpnet både med pistoler og politikernes nye og langt strengere regler for hvem som får passere, har nabolandene satt en slags stopper for de som vil reise videre nordover. Men fast bestemte på å nå målet, er det svært få som blir værende i de stadig flere leirene lengre sør i Hellas.Samtidig med dramaet som utspiller seg i Hellas, har franske myndighetene nå gått i gang med å fjerne deler av flyktningleiren i Calais i Frankrike. Også her blir det avfyrt tåregass, ifølge Sky News. I leiren bor tusenvis av mennesker med en drøm om å ta seg til Storbritania. NBC melder at minst 3.000 flyktninger lever i leiren, og bilder fra stedet viser at store politistyrker er på stedet. Bakgrunn: Derfor kommer flyktningene til den franske havnebyen Calais Området i Calais, kalles «Jungelen», og en domstol i Lille ga i forrige uke myndighetene tillatelse til å starte riving, til protester fra migrantene selv og hjelpearbeidere.
Politiet har tatt i bruk tåregass mot flyktninger som brøt seg gjennom grensesperringene mellom Makedonia og Hellas. Også i Frankrike bruker myndighetene tåregass mot flyktningene.